בניסיון להפיל את הממשלה - האופוזיציה הפילה חוק שנועד לחלץ מהטייקונים המזהמים את הכסף שהם חייבים לנו • לא חבל? • חברי הכנסת יכולים לפעול להפלת הממשלה דרך מלחמה במהלכים בזויים ולהיטיב עם הציבור הרחב במקום על הדרך לפגוע בו • טור דעה
אחרי שעיכבה וסירסה את החוק לאי-הפללת צרכני קנאביס, האופוזיציה הצליחה בשלישי בלילה לעכב אישור חוק נוסף של הממשלה. בתום פיליבסטר ארוך, בקואליציה החליטו לשמור כוחות לטובת מאבקי התקציב ונטשו מאבק על אותו חוק. כתוצאה חברי האופוזיציה הגיבו בצהלות ומחיאות כפיים.  אתם, קוראים וקוראות יקרים, בטח מניחים שהשמחה הגדולה היא על ניצחון אידאולוגי או על הריגת חוק שיפגע בציבור הרחב. בדיוק להיפך. האופוזיציה – תחת ניצוחו של בנימין נתניהו – טרפדה חוק שביקש למנוע מתאגידים שמחזיקים באוצרות הטבע שלנו להתחמק מתשלום מס. כיום התאגידים מחזיקים בסוללות עורכי דין ולוביסטים המומחים בניצול החוק לטובתם. כי"ל, למשל, מעכבת תשלום מס של 200 מיליון דולר. כסף ששייך לכאורה לנו. לכולנו. החוק החדש היה סוגר את הפרצה הזו. דווקא את החוק הזה האופוזיציה הרגה בשלישי דרך פיליבסטר. החוק נדחה, לכל הפחות, לאחרי התקציב. התוצאה: כסף ששייך לכולנו ואמור לזרום לקרן המיועדת לאזרחי ישראל ("קרן העושר") יישאר בינתיים בידי החברות. נכון, אופוזיציה אמורה לאתר בקיעים דרכם תוכל להפיל את הממשלה ולהחליפה. דרך טרפוד חוקים אפשר להראות כיצד מייצגים אלטרנטיבה. אבל איזו בדיוק חלופה אתה מציג בהילחמך בחוקים כלכליים נחוצים ש-99% מהציבור ירוויחו מהם? רגע. זה לא שהממשלה מושלמת. ממשלת ה"שינוי" נמנעת מלתת לאופוזיציה כלים יעילים לפיקוח. היא אף נלחמה כדי למנוע ייצוג הולם לאופוזיציה בוועדת הכספים, כדי לטרפד מראש ניסיון להכשיל את התקציב. אני יכול לחשוב על לא מעט דוגמאות לפיליבסטר לוחמני ראוי: בני גנץ וראשי הממשלה בנט-לפיד, למשל, מקדמים מהלך בזוי לעיבוי הפנסיות התקציביות בצה"ל. את זה ראוי לטרפד. אבל על הסוגיה הזו באופוזיציה בקושי מדברים.  זה טרגי. חברי האופוזיציה יכולים למתוח ביקורת צודקת על הקואליציה ועל הדרך לרתום את כלל הציבור והתקשורת. אבל נתניהו מעדיף קרב בוץ כולל, שלעתים פוגע באזרחי המדינה. זה לא חייב להיות כך. בעשור האחרון בו סיקרתי את הכנסת – אופוזיציות נלחמו בממשלות נתניהו ללא הרף, אך גם תמכו שוב ושוב בחוקים שלה כשלדעתן היו טובים לציבור הרחב. למעשה, לא מעט חוקים בעשור האחרון עברו פה אחד – בשילוב ידיים. כך למשל, בחוק להגדלת התמלוגים ממאגרי הגז או במלחמה בריכוזיות – האופוזיציה תמכה. אבל היום אנחנו עדים לאופוזיציה מסוג אחר. אמנם יש בה ח"כים חרוצים שנלחמים למען הציבור, אבל כמקשה אחת היא בוחרת להילחם נגד הממשלה גם במחיר של מלחמה בציבור כולו.  חשוב להדגיש: זו קואליציה מורכבת, שאין לה תמיד רוב. רעיעותה איננה בעיה של האופוזיציה, נכון. אבל בגלל האופוזיציה זו כעת בעיה של כולנו. מי שיסבלו מהותרת פרצות המס הללו פתוחות – הם אנחנו. לקינוח, הציצו בתמונה למטה: כך בחרו חלק מכלי התקשורת למסגר את מה שקרה שם. כזכור, בגלל האופוזיציה כי"ל תמשיך לחמוק מלשלם למדינת ישראל מס בגובה 200 מיליון דולר. אבל באיזה מסגור בחרו? לדווח שח"כ איתמר בן גביר הוא בחור משעשע.  לפחות אתם ואתן יודעים מה באמת קרה שם. 